b"\n_START_ARTICLE_\nOrdenen de l'Union Parfaite\n_START_PARAGRAPH_\nOrdenen de l'union parfaite, eller Ordre de la Fid\xc3\xa9lit\xc3\xa9 var en dansk hoforden, som dronning Sophie Magdalene stiftede i 1732 til minde om sit lykkelige \xc3\xa6gteskab. Det var den f\xc3\xb8rste danske orden, der ogs\xc3\xa5 kunne b\xc3\xa6res af kvinder, og den blev typisk givet til \xc3\xa6gtepar, der levede harmonisk og lykkeligt. Den blev uddelt indtil enkedronningens d\xc3\xb8d i 1770. Sophie Magdalene var ordensherre. Der var kun \xc3\xa9n klasse._NEWLINE_Inspirationen for ordenen var muligvis l'Ordre de la Sinc\xc3\xa9rit\xc3\xa9, indstiftet i 1705 i Brandenburg-Bayreuth, og som i 1792 blev omdannet til den preussiske R\xc3\xb8de \xc3\x98rns Orden.\n_START_SECTION_\nInsignier\n_START_PARAGRAPH_\nOrdenstegnet bestod af et hvidtemaljeret kors med svagt ub\xc3\xb8jede armer og kongekroner i korsenderne. I midten af korset var der placeret en bl\xc3\xa5 midtmedaljon prydet af kongeparrets f\xc3\xa6lles monogram. I to af korsvinklerne var placeret Brandenburgs r\xc3\xb8de \xc3\xb8rn med Hohenzollerns brystskjold, i de to \xc3\xb8vrige fandtes den norske l\xc3\xb8ve. Bagsiden bar indskriften \xc2\xabIN FELICISSIM\xc3\x86 UNIONIS MEMORIAM\xc2\xbb, hvilket betyder \xc2\xabtil minde om den lykkeligste forening\xc2\xbb. For s\xc3\xa6rlig begunstigede modtagere kunne ordenstegnet udstyres med \xc3\xa6delstene eller andet kostbart materiale. Ordensb\xc3\xa5ndet var lyst bl\xc3\xa5t med s\xc3\xb8lvkanter."